આરબીઆઇ-સરકાર વચ્ચેે સંઘર્ષ નથી
એલપીજીના બાટલાની સંખ્યા વધારવાનું ઓઇલ મંત્રાલયનાં હાથમાં ઃ ચિદમ્બરમ
૨-જીની જેમ કોલસા કૌભાંડ પણ ખોટું સાબિત થશે તેવો દાવો
નાણા મંત્રાલય અને રીઝર્વ બેંક ઓફ ઇન્ડિયા વચ્ચે વ્યાજદરો અને અન્ય મુદ્દાઓ પર મતભેદ હોવાની અટકળોને ફગાવી દેતા કેન્દ્રીય નાણાપ્રધાન પી. ચિદમ્બરમે જણાવ્યું હતું કે બંને વચ્ચે કોઇ સંઘર્ષ નથી. તેમણે એક પ્રશ્નનાં જવાબમાં જણાવ્યું હતું કે એલપીજીના બાટલાની સંખ્યા વધારવાનું ઓઇલ મંત્રાલયનાં હાથમાં છે.
તેમણે એક ઇન્ટરવ્યુમાં જણાવ્યું હતું કે સરકાર અને મધ્યસ્થ બેંક વચ્ચેના સંબધો અન્ય કોઇ દેશની મધ્યસ્થ બેંક અને સરકાર વચ્ચે જેવા હોય છે તેવા જ છે. સરકાર મધ્યસ્થ બેંકને વિકાસ માટે સહકાર આપવા જણાવતી હોય તો તેનો એવો અર્થ થતો નથી કે નાણા મંત્રાલય અને આરબીઆઇ એકબીજાના વિરોધી છે. અમે વિકાસ તથા ફુગાવાને અંકુશમાં લેવા માટે સૂચન કરી રહ્યા છે.
ચિદમ્બરમે જણાવ્યું ટુજી સ્પેક્ટ્રમ ફાળવણીમાં સરકારને ૧.૭૬ લાખ કરોડ રૃપિયાનાં નુકસાન થયાનો કેગનો અંદાજ ખોટો પડયો છે તેવી જ રીતે કોલસા બ્લોકની ફાળવણીમાં પણ ૧.૮૬ લાખ કરોડ રૃપિયાનુ નુકસાન થયો હોવાનો અંદાજ ખોટો પડશે.
તેમણે જણાવ્યું હતું કે એક બિઝનેસ જૂથે મને કહ્યુ છે કે અમને સાતથી આઠ વર્ષ પહેલા કોલસાનો બ્લોક ફાળવવામાં આવ્યો હતો પરંતુ કેટલાક કારણોને લીધે અમે આ બ્લોકમાંથાી અત્યાર સુધી પ્રવેશ કર્યો નથી. ચિદમ્બરમે જણાવ્યું હતું કે કંપનીએ બ્લોકમાં કોઇ પણ પ્રવૃત્તિ શરૃ જ કરી નથી તો તમે કઇ રીતે કહી શકો કે નુકસાન થયુ છે.
ચિદમ્બરમે જણાવ્યું હતું કે બ્લોકની ફાળવણીમાં ગેરરીતિ થઇ હોય તો તે અલગ વાત છે પરંતુ નુકસાન કઇ રીતે થયું કહેવાય.
કોંગ્રેસ પક્ષમાંથી જ સબસિડીવાળા સિલિન્ડરની સંખ્યા વધારવાની માંગ થઇ રહી છે ત્યારે કેન્દ્રીય ગૃહપ્રધાન પી. ચિદમ્બરમે જણાવ્યું હતું કે આ અંગેનો નિર્ણય પેટ્રોલિયમ મંત્રાલયે લેવાનો છે. જો પેટ્રોલિયમ મંત્રાલય સિલિન્ડરોની સંખ્યા વધારવા માંગતુ હોય તો તે આ માટેનો પ્રસ્તાવ લાવી શકે છે.